钦定古今图书集成/理学汇编/学行典/第202卷 > 尤可乐
## 钦定古今图书集成/理学汇编/学行典/第202卷 > 尤可乐

按《辰州府志》：“尤可乐，辰州卫人。家渐落，而可乐沽酒
市中，思得甘脆以养父母。无何母死，父再娶。可乐事
继母无异所生。崇祯九年，大疫，父及继母几危，可乐
昼夜具汤药以进。忽倦，梦神人募可乐股上肉，可乐
暗拜告天地，持刃遂割股，当肉割下，置釜中。时值若
父正索水，可乐即以肉汁进父饮之，甘呼好水。已而”
索饭，可乐阴碎肉若粟，和饭进。母亦曰：“儿何不以肉食我？”可乐亦以肉进。母食即愈，而父亦旋起枕矣。无
何，舅氏来省视，怒子之不能事汤药，以杖击之，中其
疮处，大叫仆地。舅氏母曰：“吾儿孝子也，彼以割股活
若父母，何不审而漫击孝子耶？”舅氏释杖，抱孝子大
哭。由是市中父老群惊而异之，走白县令。县令延中
门入，拜跪如诸生礼，郡中人尽呼为“尤孝子”云。